PATVIRTINTA

 Varėnos „Pasakos“ vaikų lopšelio - darželio

 Direktoriaus 2020 m. lapkričio 23 d.

 Įsakymu Nr. V-1-94

**VARĖNOS „PASAKOS“ VAIKŲ LOPŠELIO-DARŽELIO MAITINIMO ORGANIZAVIMO, APSKAITOS IR KONTROLĖS TVARKOS APRAŠAS**

**I. SKYRIUS**

**BENDROSIOS NUOSTATOS**

1. Varėnos “Pasakos“ vaikų lopšelio-darželio (toliau - Lopšelis-darželis) maitinimo organizavimo, apskaitos ir kontrolės tvarkos aprašas (toliau – Tvarkos aprašas) nustato Lopšelio-darželio vaikų maitinimo organizavimo, valgiaraščių sudarymo, derinimo, pildymo, vaikų maitinimosi skaičiaus apskaitos, nemokamo maitinimo, maisto produktų įsigijimo ir apskaitos reikalavimus.

2. Tvarkos aprašas taikomas organizuojant ir siekiant užtikrinti sveikatai palankias Lopšelio-darželio vaikų maitinimo paslaugas, tikslingą lėšų panaudojimą.

 3. Tvarkos aprašo tikslas – užtikrinti sveikatai palankią vaikų mitybą, maisto saugą ir geriausią kokybę, kad būtų patenkinti vaikų maisto medžiagų fiziologiniai poreikiai, ugdomi sveikos mitybos įgūdžiai bei nustatytos maitinimo organizavimo dalyvių funkcijos.

 4. Tvarkos aprašas parengtas vadovaujantis LR SAM 2011 m. lapkričio 11 d. įsakymu Nr. V-964 „Dėl maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“ , LR SAM 2014 m. liepos 4 d. įsakymu Nr. V-769 ir 2015 m. rugpjūčio 27 d. Nr. V-998 „Dėl maitinimo organizavimo ikimokyklinio ugdymo, bendrojo ugdymo mokyklose ir vaikų socialinės globos įstaigose tvarkos aprašo patvirtinimo“ pakeitimo, LR SAM 2016 m. sausio 26 d. Nr. V-93 patvirtinta HN 75:2016 (įsigalioja nuo 2016-05-01) ,,Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, Valstybinės maisto veterinarijos tarnybos įsakymu dėl ,,Vaikų ugdymo įstaigų ir vaikų socialinės globos įstaigų ir vaikų poilsio stovyklų valgiaraščių derinimo tvarkos aprašo patvirtinimo“ 2015 m. birželio 22 d. Nr. B1-610, LR socialinės paramos mokiniams įstatymu (Žin., 2006, Nr. 73-2755; 2008, Nr. 63-2382, 2009, Nr. 153-6886), LR SAM 2018 m. balandžio 10 d. įsakymu Nr. V-394 „Dėl Vaikų maitinimo organizavimo tvarkos aprašo patvirtinimo“ nauja redakcija, Geros higienos praktikos taisyklėmis viešojo maitinimo įmonėms (2009 m.) bei Varėnos rajono savivaldybės tarybos 2014-10-29 sprendimu Nr. T-VII-1047 ir 2016-12-27 sprendimu Nr. T-VIII-538 "Dėl atlyginimo dydžių nustatymo už vaikų, ugdomų pagal ikimokyklinio ir (ar) priešmokyklinio ugdymo programas, išlaikymą Varėnos rajono savivaldybės ugdymo įstaigose tvarkos aprašo tvirtinimo".

**II. SKYRIUS**

**SĄVOKOS IR JŲ APIBRĖŽIMAI**

5. Apraše vartojamos sąvokos ir jų apibrėžimai:

5.1. **Mechaniškai atskirta mėsa**– produktas, gautas mechaninėmis priemonėmis nuėmus mėsą nuo kaulų, gautų mėsą iškaulinus arba nuo paukščių skerdenų, kai raumens skaidulų struktūra suardoma arba pakeičiama.

5.2. **Tausojantis patiekalas** – šiltas maistas, pagamintas maistines savybes tausojančiu gamybos būdu: virtas vandenyje ar garuose, troškintas, pagamintas konvekcinėje krosnelėje.

5.3. **Pritaikytas maitinimas** – maitinimas, kuris užtikrina tam tikro sveikatos sutrikimo (alergija tam tikriems maisto produktams, virškinimo sistemos ligos ar remisinės jų būklės ir kt.) nulemtų, vaiko (asmens) individualių maisto medžiagų ir energijos poreikių patenkinimą, parenkant toleruojamus maisto produktus, jų gamybos būdą, konsistenciją, valgymo režimą ir yra raštiškai rekomenduojamas gydytojo.

5.4. **Šiltas maistas** – maistas, patiekiamas kaip karštas patiekalas, iki patiekimo vartoti laikomas ne žemesnėje kaip +68 C temperatūroje.

5.5. **Maisto davinys** – lengvai paruošiami arba paruošti vartoti maisto produktai ar patiekalai, kurie išduodami tam tikram laikotarpiui pagal SAM nustatytas vidutines rekomenduojamas paros normas ir yra supakuoti, kad būtų galima saugiai nešti, vežti ar kitaip transportuoti.

5.5. **Valgiaraštis** – numatomų patiekti vartoti dienos maisto produktų ir patiekalų sąrašas.

**III. SKYRIUS**

**VAIKŲ MAITINIMO ORGANIZAVIMAS**

6. Maitinimas Lopšelyje-darželyje organizuojamas laikantis nustatytų maisto saugos ir maisto tvarkymo reikalavimų, gaminamas atsižvelgiant į fiziologinius vaikų poreikius, amžiaus ypatumus, tinkamos mitybos principus ir sudarant sąlygas kiekvienam vaikui pavalgyti prie švaraus stalo.

7. Lopšelyje-darželyje organizuojamos :

7.1. vaikų maitinimo paslaugos - moka tėvai/globėjai Varėnos rajono savivaldybės tarybos nustatytą mokestį;

7.2. vaikų maitinimo paslaugos – perveda lėšas Varėnos rajono savivaldybės administracijos Finansų ir biudžeto skyrius (vaikams, kuriems taikoma 50 proc. ir 100 proc. lengvata) į Lopšelio-darželio sąskaitą;

7.3. nemokamas maitinimas priešmokyklinio amžiaus vaikams - organizuojamas pagal Varėnos rajono savivaldybės tarybos nustatytą Mokinių nemokamo maitinimo organizavimo tvarką;

7.4. tėvai moka nustatyto dydžio dienos atlyginimą (pagal pasirinktą maitinimo skaičių) už kiekvieną lankytą dieną.

8. Kiekvienoje grupėje ir prie maisto išdavimo langelio skelbiama: einamosios savaitės valgiaraščiai, sveikos mitybos piramidė ar kita sveiką mitybą skatinanti informacija, Valstybinės maisto ir veterinarijos tarnybos nemokamo telefono numeris.

 9. Sudarytos sąlygos atsigerti geriamojo vandens. Vandeniui atsigerti naudojami asmeninio naudojimo puodukai, stiklinaitės ar buteliukai.

10. Sudarant sutartis dėl maisto produktų tiekimo turi būti numatyta atsakomybė už maisto produktų kokybę, maisto produktų tiekimo sąlygos karantino, ekstremalios situacijos, ekstremalaus įvykio ar įvykio laikotarpiu ar kai vaikui skirtas mokymas namuose.

11 Tvarkos aprašas ir valgiaraščiai skelbiami Lopšelio-darželio interneto svetainėje.

11. Už maitinimo organizavimą atsakingas direktorius, kuris:

11.1. teikia informaciją dėl kokybiško maitinimo organizavimo užtikrinimo atsakingiems Varėnos rajono savivaldybės ar kitų valstybinių institucijų darbuotojams;

11.2. paskirsto darbuotojams vaikų maitinimo organizavimo ir priežiūros funkcijas, parengia pareigybių aprašymus;

11.3. tvirtina maitinimo valgiaraščius;

11.4. skiria atsakingus asmenis už GHPT sistemos kontrolę.

12. Varėnos Visuomenės sveikatos biuro dietologė:

12.1. sudaro perspektyvinius valgiaraščius, suderina su Lopšelio-darželio direktoriumi;

12.2. sudaro valgiaraščius vaikams, kuriems reikalingas pritaikytas maitinimas.

13. Varėnos Visuomenės sveikatos biuro visuomenės sveikatos specialistė:

13.1. dalyvauja rengiant ir atnaujinant GHPT sistemą, vykdo jos kontrolę;

13.2. prižiūri, kad vaikų maitinimas atitiktų teisės aktų reikalavimus. Kontroliuoja teikiamų maisto produktų kokybę sandėliavimo sąlygas bei maisto ruošimo ir išdavimo procesą (du kartus per mėnesį). Apie pastebėtus trūkumus informuoja Lopšelio-darželio direktorių. Atlieka pažeidimų šalinimo kontrolę;

13.3. atlieka virtuvės patalpų valymo kontrolę;

13.4. sudaro sąrašą vaikų, kuriems pagal gydytojo pateiktas rekomendacijas (forma Nr. E027-1/a) turėtų būti organizuojamas pritaikytas maitinimas pagal atskirą valgiaraštį;

13.5. dalyvauja ir savo kompetencijos ribose teikia informaciją, kontroliuojančioms institucijoms, vykdant maitinimo organizavimo patikrą;

13.6. teikia konsultaciją maitinimo klausimais darbuotojams, vaikų tėvams (globėjams, kitiems teisėtiems vaiko atstovams).

**IV. SKYRIUS**

**VAIKŲ MAITINIMO VALGIARAŠČIŲ SUDARYMO REIKALAVIMAI**

14. Valgiaraščiai sudaromi 15 dienų laikotarpiui.

15. Programų „Pienas vaikams“ ir ,,Vaisių vartojimo skatinimo mokyklose programoje“ maisto produktai į valgiaraščius nerašomi.

16. Valgiaraščiai sudaromi atskirai lopšelio (vadovaujantis 1–3 m. vaikams rekomenduojamomis paros maistinių medžiagų normomis) ir darželio (vadovaujantis 4–7 m. vaikams rekomenduojamomis paros maistinių medžiagų normomis) grupėms.

17. Vaikų maitinimui draudžiamos tiekti šios maisto produktų grupės: bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai; saldainiai; šokoladas ir šokolado gaminiai; valgomieji ledai, pieno produktai, konditerijos gaminiai su glajumi, glaistu, šokoladu ar kremu; sūrūs gaminiai (kuriuose druskos daugiau kaip 1 g/100 g; sūryje ir mėsos gaminiuose – daugiau kaip 1,7 g/100 g); maisto produktai bei kramtomoji guma su maisto priedais gėrimai, kurių sudėtyje pridėtinio cukraus daugiau kaip 5 g/100 g; gazuoti gėrimai; energiniai gėrimai; gėrimai ir maisto produktai, pagaminti iš (arba kurių sudėtyje yra) kavamedžio pupelių kavos ar jų ekstrakto; cikorijos, gilių ar grūdų gėrimai (kavos pakaitalai); kisieliai; sultinių, padažų koncentratai, padažai su spirgučiais; šaltai, karštai rūkyti mėsos gaminiai ir mėsos gaminiai, kurių gamyboje buvo naudojamos rūkymo kvapniosios medžiagos, rūkyta žuvis; konservuoti mėsos ir žuvies gaminiai nepramoninės gamybos konservuoti gaminiai; žlėgtainiai; mechaniškai atskirta mėsa ir jos gaminiai; subproduktai ir jų gaminiai (išskyrus liežuvius ir kepenis); džiūvėsėliuose volioti ar džiūvėsėliuose pavolioti ar džiūvėsėliais pabarstyti kepti mėsos, paukštienos ir žuvies gaminiai; maisto papildai; maisto produktai, pagaminti iš genetiškai modifikuotų organizmų (toliau – GMO), arba maisto produktai, į kurių sudėtį įeina GMO; maisto produktai, į kurių sudėtį įeina iš dalies hidrinti augaliniai riebalai.

18. Gaminant maistą turi būti naudojama kuo mažiau druskos ir cukraus (druskos ne daugiau kaip 1 g/100 g, pridėtinio cukraus ne daugiau kaip 5 g/100 g).

 19. Kiekvieną dieną turi būti patiekta šviežių vaisių ir daržovių, geriausia - sezoninių. Rekomenduojama, kad vaisiai būtų tiekiami atskiro maitinimo metu.

 20. Karštas pietų patiekalas turi būti iš daug baltymų (mėsa, paukštiena, žuvis, kiaušiniai, ankštiniai, pienas ir pieno produktai) ir angliavandenių turinčių produktų. Su karštu patiekalu turi būti patiekiamos daržovės arba jų salotos.

21. Vaikų nuo 1 iki 7 metų amžiaus maitinimo valgiaraščiai sudaromi (pasirinktinai):

21.1.pagal patiekalų receptūrų pavyzdžius, pateiktus interneto svetainėje adresu www.smlpc.lt/lt/mityba\_ir\_fizinis\_aktyvumas/rekomenduojami\_perspektyviniai\_valgiaraščiai arba http://sam.lrv.lt/lt/veiklos-sritys/visuomenes-sveikatos-prieziura/mityba-ir-fizinis-aktyvumas-2/valgiarasciai-ir-technologines-korteles-ugdymo-bei-gydymo-istaigoms“;

21.2. pagal juridinių ar fizinių asmenų parengtus ir su Sveikatos apsaugos ministerija suderintus patiekalų receptūrų rinkinius ar jų ir šio Tvarkos aprašo 21.1 punkte pateiktų receptūrų kombinacijas;

 21.3. savarankiškai maitinimo paslaugos teikėjo, vadovaujantis šio Tvarkos aprašo reikalavimais.

**V. SKYRIUS**

**VALGIARAŠČIŲ DERINIMAS**

22. Lopšelio-darželio valgiaraščius įsakymu tvirtina direktorius.

**VI. SKYRIUS**

 **VAIKŲ MAITINIMO SKAIČIAUS APSKAITA**

23. Vaikų maitinimų skaičius priklauso nuo jų buvimo įstaigoje trukmės: 1–7 metų amžiaus vaikai maitinami 3 kartus per dieną ne rečiau nei kas 3,5 valandos pagal patvirtintus valgiaraščius ir kiekvienai amžiaus grupei nustatytą maitinimo tvarkaraštį. Maitinimas vykdomas: pusryčiai – 8:10-8:25, priešpiečiai 10:15 – 10.30, pietūs – 12:00-12:20, pavakariai – 15:30-15:50.

24. Vykdant ES programas ,,Pienas vaikams“ ir ,,Vaisių vartojimo skatinimas mokyklose“ vaikams papildomai tiekiami pieno produktai ir vaisiai.

25. Atsižvelgiant į vaiko buvimo Lopšelyje-darželyje trukmę, vaiko tėvai (globėjai, kiti teisėti vaiko atstovai), gali pasirinkti maitinimų skaičių. Lopšelio-darželio direktoriui pateikia raštišką prašymą, kuriame nurodo pasirenkamų maitinimų skaičių. Vaikai, kurie įstaigoje būna ne ilgiau 3,5 val., tėvų (globėjų, kitų teisėtų vaiko atstovų) prašymu, gali būti nemaitinami. Raštišką prašymą galima pateikti 1 kartą per mėnesį.

26. Vaikų lankomumo ir maitinimų skaičiaus apskaita vykdoma:

26.1. grupių auklėtojos kiekvieną darbo dieną 8:40-8:55 val. užrašo dienyne tos dienos lankančių vaikų skaičių, tai patvirtindamos savo parašu, o Vaikų lankomumo ir maitinimo žurnale – dienos vaikų, nevalgančių pusryčių, pietų ar vakarienės skaičių ir maitinimosi kartus;

26.2. faktiškai valgančių pusryčius vaikų nukrypimo norma – 20 vaikų;

26.3. apie vaiko neatvykimą į Lopšelį-darželį tėvai praneša iki 08:30 val..

27. Vaikų lankomumo ir maitinimo apskaitos žiniaraštį tvirtina Lopšelio-darželio direktorius.

**VII. SKYRIUS**

**NEMOKAMO MAITINIMO ORGANIZAVIMAS**

 28. Nemokamas maitinimas skiriamas:

28.1. priešmokyklinio amžiaus vaikų maitinimas, kuris yra skiriamas Lietuvos Respublikos socialinės paramos mokiniams įstatymo nustatyta tvarka ir finansuojamas iš valstybės biudžeto specialiosios tikslinės dotacijos savivaldybės biudžetui bei savivaldybės biudžeto.

28.2. vaikams, kuriems Varėnos rajono savivaldybės administracijos Direktoriaus Įsakymu nustatytas privalomas ugdymas.

29. Apskaita vykdoma:

29.1. SPIS-socialinės paramos šeimai informacinėje sistemoje;

29.2. Varėnos rajono savivaldybės administracijos buhalterinės apskaitos skyriuje, perduodant dokumentus dėl ugdytiniam suteiktų kompleksinės pagalbos paslaugų.Varėnos rajono savivaldybės administracijos Direktoriaus 2017 m. kovo 9 d. Nr. DV-225 Įsakymas „Dėl lėšų, skirtų kompleksinės pagalbos prieinamumo užtikrinimui, panaudojimo tvarkos aprašo patvirtinimo“.

**VIII. SKYRIUS**

**UŽMOKESTIS UŽ MAITINIMĄ**

30. Nemokamo maitinimo apskaita vedama Socialinės paramos šeimai informacinėje sistemoje pildant maitinimo žurnalą. Žurnalą pildo lopšelio – darželio direktoriaus pavaduotoja ugdymui pagal priešmokyklinio ugdymo pedagogių pateiktą informaciją.

31. Už kitų ugdytinių maitinimą tėvai/globėjai atsiskaito pagal buhalterės pateiktus užmokesčio kvitus. Vaikų maitinimui antkainis netaikomas.

32. Maitinimo kaina už dieną vaikams iki 3 metų – 1,74 Eur (pusryčiai-0,44 Eur; pietūs-0,87 Eur; vakarienė-0,43 Eur). Maitinimo kaina vaikams nuo 3 metų iki 7 metų - 1,88 Eur (pusryčiai-0,47 Eur; pietūs–0,94 Eur; vakarienė-0,47 Eur). Tėvai turi teisę atsisakyti pusryčių arba vakarienės. Už šią paslaugą mokėti nereikia. Kainos patvirtintos Varėnos rajono savivaldybės tarybos 2014-10-29 sprendimu Nr. T-VII-1047 ir 2016-12-27 sprendimu Nr. T-VIII-538.

**VIII. VALGIARAŠČIŲ PILDYMO REIKALAVIMAI**

33.Valgiaraštis-reikalavimas yra skirtas įforminti maisto produktų apskaitą ir išdavimą iš sandėlio į virtuvę.

34.Valgiaraštis- reikalavimas pildomas ranka.

35. Valgiaraštį – reikalavimą kasdien pildo Vyr. virėjas.

36. Titulinėje dalyje rašoma: įstaigos pavadinimas, produktų išdavimo data, maitinamų vaikų skaičius, planinė piniginė vienos dienos maitinimo išlaidų norma (atskirai lopšelio, darželio, nemokamo maitinimo), ir planinė maitinimo išlaidų suma. Planinė maitinimo išlaidų suma nustatoma padauginus vaikų skaičių iš planinės piniginės vienos dienos maitinimo išlaidų normos.

37. Dalykinėje dalyje įrašoma pusryčių, pietų, vakarienės, soc. paramos skiltyse – patiekalų pavadinimas, išeiga porcijų skaičius.

38. Maisto produktų eilutėse – įrašoma maisto produktų norma t.y. panaudotų maisto produktų kiekis pusryčiams, pietums, vakarienei.

39. Galutinėje grafoje rašomas bendras produktų kiekis, sunaudotas patiekalams gaminti.

40. Valgiaraštį - reikalavimą pasirašo jį užpildęs direktoriaus įsakymu paskirtas asmuo, pasirašo ūkvedys, išdavęs produktus ir produktus priėmusi virėja.

41. Valgiaraštį - reikalavimą tvirtina įstaigos vadovas.

42. Ūkvedys išduotų produktų kiekius suveda į sandėlio apskaitos knygą.

43. Valgiaraštis - reikalavimas perduodamas į buhalteriją.

44. Valgiaraštis – reikalavimas pusryčiams sudaromas iš vakaro sekančiai dienai tam vaikų skaičiui, kuris buvo įstaigoje valgiaraščio- reikalavimo sudarymo dieną ir pagal grupių auklėtojų numatytą vaikų skaičių, o pietūs ir vakarienė – pagal tą dieną esančių vaikų skaičių.

45. Patiekalo pavadinimas ir receptūra į valgiaraštį - reikalavimą rašoma remiantis receptūros ir gamybos technologinėmis kortelėmis.

**IX. SKYRIUS**

**MAISTO PRODUKTŲ ĮSIGIJIMAS IR APSKAITA**

46. Maisto produktų pirkimas organizuojamas Lopšelio-darželio supaprastintų mažos vertės Viešųjų pirkimų taisyklėmis ir kitų teisės aktų nustatyta tvarka. Atsakingas ūkvedys.

47. Maisto produktų užsakymus atlieka vyr. virėjas.

48. Maisto produktų užsakymai atliekami pagal valgiaraščius iš pasirinktų tiekėjų.

49. Pagal sąskaitą-faktūrą vyr. virėjas įvertina maisto produktus, patikrina svorius, pasirašo sąskaitą-faktūrą ir pateikia buhalterijai.

50. Buhalterė duomenis suveda į Biudžetas VS maisto modulio apyvartos ir likučių apskaitos programą.

51. Paskutinę mėnesio darbo dieną buhalterė pateikia maisto likučių apskaitos žiniaraštį, kurį suderina su sandėlio apskaitos knyga.

52. Maisto produktai virtuvei atiduodami pagal valgiaraštį-reikalavimą.

53. Už maisto produktų užsakymą, priėmimą atsako vyr. virėja.

54. Už maisto produktų atidavimą iš sandėlio atsako ūkvedys.

55. Maitinimo išlaidų kontrolę mėnesio eigoje seka visuomenės sveikatos specialistas, bendradarbiaudamas su buhaltere.

**X. SKYRIUS**

**RIZIKOS VEIKSNIŲ ANALIZĖS IR SVARBIŲJŲ VALDYMO TAŠKŲ**

**VYKDYMAS**

56. Lopšelyje-darželyje dirbama, vadovaujantis ,,Geros higienos praktikos taisyklės viešojo maitinimo įstaigoms“.

57. Svarbieji valdymo taškai:

58. Priėmimas:

58.1. vyr. virėjas kasdien priimdamas produktus iš tiekėjų įvertina jų svorį, prekinę išvaizdą, kvapą, apžiūri ar nepažeistos pakuotės ir t.t.

58.2. Laikymas:

58.2.1. maisto produktų ir žaliavų laikymo sandėlyje pildomas žurnalas. Jį pildo Lopšelio-darželio ūkvedys.

58.2.2. mėsos, paukštienos ir žuvies užšaldymo registravimo žurnalas. Jį pildo Lopšelio-darželio ūkvedys.

58.3. Gamyba:

58.3.1. šiluminio apdorojimo temperatūros ir maisto išdavimo į grupes temperatūros, patiekalo terminio paruošimo, šaldytuvų temperatūrų kontrolės lentelės, kiaušinių plovimo sąsiuvinis. Jas pildo Lopšelio-darželio virėja.

58.4.Valymas:

58.4.1. valymo darbų žurnalas. Jį pildo sandėlyje – ūkvedys, virtuvėje – virėja.

59. Visuomenės sveikatos specialistas pagal savo kompetenciją prižiūri, kad vaikų maitinimas būtų organizuojamas pagal šį tvarkos aprašą. Nustatęs trūkumus maitinimo organizavime, informuoja direktorių.

60. Vidinis GHPT sistemos auditas vykdomas vieną kartą per metus. Auditą atlieką Lopšelio-darželio direktoriaus įsakymu sudaryta komisija.

**XI. SKYRIUS**

**BAIGIAMOSIOS NUOSTATOS**

61. Direktorius supažindina darbuotojus ir vaikų tėvus (globėjus, kitus teisėtus vaiko atstovus) su šiuo tvarkos aprašu.

62. Tvarkos aprašas keičiamas ar naikinamas direktoriaus įsakymu, pasikeitus vaikų maitinimą reglamentuojantiems dokumentams arba norint jį patobulinti ar papildyti.